title: Provedbena uredba Komisije (EU) 2018/1843 оd 23. studenoga 2018. o izmjeni Provedbene Uredbe (EU) 2015/2452 u pogledu područja primjene predloška za objavljivanje premija, odštetnih zahtjeva i izdataka po državi (Tekst značajan za EGP.)

text:
                  26.11.2018

                  HR

                  Službeni list Europske unije

                  L 299/2

         PROVEDBENA UREDBA KOMISIJE (EU) 2018/1843
         оd 23. studenoga 2018.
         o izmjeni Provedbene Uredbe (EU) 2015/2452 u pogledu područja primjene predloška za objavljivanje premija, odštetnih zahtjeva i izdataka po državi
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (1), a posebno njezin članak 56. i članak 256. stavak 5.,
         budući da:

                     (1)

                     Provedbenom uredbom Komisije (EU) 2015/2452 (2) nisu dovoljno jasno utvrđeni uvjeti pod kojima društva za osiguranje i društva za reosiguranje nisu dužna objaviti predložak iz odjeljka S.05.02. Kako bi se društvima za osiguranje i društvima za reosiguranje omogućilo da utvrde svoje obveze sa sigurnošću, u tom je pogledu potrebno pojasniti opće napomene iz odjeljka S.05.02 Priloga II. i Priloga III. toj uredbi.

                     (2)

                     Provedbenu uredbu (EU) 2015/2452 trebalo bi stoga na odgovarajući način izmijeniti.

                     (3)

                     Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za osiguranje i strukovno mirovinsko osiguranje.

                     (4)

                     Europsko nadzorno tijelo za osiguranje i strukovno mirovinsko osiguranje provelo je otvoreno javno savjetovanje o nacrtu provedbenih tehničkih standarda na kojem se temelji ova Uredba, analiziralo je moguće povezane troškove i koristi te zatražilo mišljenje Interesne skupine za osiguranje i reosiguranje osnovane u skladu s člankom 37. Uredbe (EU) br. 1094/2010 Europskog parlamenta i Vijeća (3),

               DONIJELA JE OVU UREDBU:

            Članak 1.
            Prilozi II. i III. Provedbenoj uredbi (EU) 2015/2452 mijenjaju se u skladu s Prilogom ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. studenoga 2018.

                  Za Komisiju

                  Predsjednik

               Jean-Claude JUNCKER

            (1)  SL L 335, 17.12.2009., str. 1.

            (2)  Provedbena uredba Komisije (EU) 2015/2452 оd 2. prosinca 2015. o utvrđivanju provedbenih tehničkih standarda u vezi s postupcima, formatima i predlošcima za izvješće o solventnosti i financijskom stanju u skladu s Direktivom 2009/138/EZ Europskog parlamenta i Vijeća (SL L 347, 31.12.2015., str. 1285.).

            (3)  Uredba (EU) br. 1094/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331, 15.12.2010., str. 48.).

            PRILOG

               (1)
               U Prilogu II. Provedbenoj Uredbi (EU) 2015/2452, u odjeljku S.05.02 — Premije, odštetni zahtjevi i izdaci po državi, pod naslovom „Opće napomene”, prvi stavak zamjenjuje se sljedećim:
               „Ovaj se odjeljak odnosi na godišnje podnošenje informacija za pojedinačne subjekte. Društva za osiguranje i društva za reosiguranje nisu dužna objaviti predložak S.05.02.01 iz Priloga I. ako matična država predstavlja 90 % ili više ukupnih zaračunatih bruto premija.”.

               (2)
               U Prilogu III. Provedbenoj Uredbi (EU) 2015/2452, u odjeljku S.05.02. — Premije, odštetni zahtjevi i izdaci po državi, pod naslovom „Opće napomene”, prvi stavak zamjenjuje se sljedećim:
               „Ovaj se odjeljak odnosi na godišnje podnošenje informacija za grupe. Sudjelujuća društva za osiguranje i sudjelujuća društva za reosiguranje, osigurateljni holdinzi ili mješoviti financijski holdinzi nisu dužni objaviti predložak S.05.02.01 iz Priloga I. ako matična država predstavlja 90 % ili više ukupnih zaračunatih bruto premija.”.